***Растфыссынадыл кусыны мадзӕлттӕ.***

***Хӕмыцаты Фузӕ, 50-ӕм скъолайы ахуыргӕнӕг.***

Ирон ӕвзаджы ахуыргӕнӕгӕн йӕ куысты стыр бынат ахсы скъоладзауты растфыссынадыл кусын. А фӕстаг рӕстӕджы та ахуырдзаутӕн, зӕгъӕм ис ӕмӕ гыццыл кӕй кӕсынц чиныг, уымӕ гӕсгӕ, тынг фӕцудыдтӕ сӕ орфографи (растфыссынад).

Цӕмӕй уыцы куыст нывыл цӕуа, уый тыххӕй хъӕуы тынг бирӕ кусын. Æмӕ уӕд къухы бафтдзӕн ӕстыстдзинӕдтӕ дӕр.

Куысты фӕлтӕрддзинад куыд ӕвдисы, афтӕмӕй арӕхдӕр ӕмбӕлы дзырдты дамгъӕцух кӕнӕ иу дамгъӕ иннӕимӕ фемхӕццӕ кӕныны рӕдыдтытӕ.

Рӕдыдтытӕ фылдӕр вӕййынц уый тыххӕй, ӕмӕ скъоладзаутӕ мырон-дамгъон анализ кӕнынма нӕма фӕарӕхсынц.

Растфыссынадыл кусыны мадзӕлттӕм хауынц:

**1.Чиныгӕй текст рафыссын.**

Ацы куысты хуызӕй арӕхдӕр пайда кӕнӕм 4-7 кълӕсты.

Цӕмӕй скъоладзаутӕ раст фыссыныл фӕцахуыр уой, уый тыххӕй архайын хъӕуы ууыл, цӕмӕй алы морфемӕ дӕр ӕнӕ ахъуыдыгӕнгӕйӕ ма цӕуа фыст. Растфыссыны агъоммӕ дзырдӕн анализ куы нӕ скӕнай, уӕд сывӕллӕттӕ хибарӕй кӕй ӕххӕст кӕной, уыцы куысты рӕдыд скӕнынц.

**2. Фӕдзӕхстон, уынгӕ ӕмӕ ӕмбарынгӕнӕн диктанттӕ.**

Алкӕцы хуыз дӕр равзарӕм хицӕнӕй.

А) Фӕдзӕхстон диктант аразгӕйӕ, рагацау рахицӕн кӕнӕм, дзырдтӕй сӕ растфыссынадмӕ хъус ӕрдарын кӕмӕн хъӕуы, уыдон. Ныффыссӕн сӕ ис фӕйнӕгыл дӕр. Ахуыргӕнӕг текст ӕвзаргӕйӕ раздӕр сбӕрӕг кӕны, цавӕр дзырдты растфыссынад ныффидар кӕнын хъӕуы, уыдон.

Скъоладзаутӕй иу дзуры ацы дзырдтӕ хъӕрӕй фысгӕ-фыссын, ӕмбарын сын кӕны сӕ хъуыды ӕмӕ сбӕлвырд кӕны,хъӕугӕ дзырдты куыд ӕмӕ цӕмӕн афтӕ фыссӕм, уый. Дзуапп фаг ӕххӕст куы нӕ уа,уӕд ӕй ахуыргӕнӕг йӕхӕдӕг баххӕст кӕндзӕн афтӕ, цӕмӕй дзы дарддӕр рӕдыд мачиуал скӕна.

Фӕдзӕхстон диктанттӕ аразӕн ис кӕцыфӕнды бӕлвырд грамматикон темӕ ахуыргӕнгӕйӕ. Ис райсӕн куыд кӕрӕдзийыл баст тексттӕ, афтӕ хицӕн хъуыдыйӕдтӕ дӕр, стӕй хицӕн дзырдтӕ дӕр.

Райсӕм, зӕгъӕм, темӕ «Зылангон ӕмӕ ӕзылангон ӕмхъӕлӕсонтӕ», ахуыргӕнгӕйӕ ахӕм дзырдтӕ:

тӕбӕгътӕ , ныссагъта, барывта,хъӕдындзтӕ, ӕхсӕвтӕ, ӕхсидӕвтӕ, бабызтӕ, сыхӕгтӕ ӕмӕ ӕнд.

Дзырдуатон диктант фыссыны размӕ сывӕллӕттӕ ахуыргӕнӕджы ӕххуысӕй раздӕр бакусынц, дзырдты зылангон ӕмӕ ӕзылангон мыртӕй гуырысхойагӕй кӕцытӕ хъуысы, уыдоныл.

Лӕвӕрд дзырдты ӕзылангон ӕмхъӕлӕсон т, йӕ размӕ цы ӕмхъӕлӕсонтӕ ис (гъ, в, дз, г) уыдоны архайы йӕхи хуызӕн скӕныныл х, ф, ц, к – йы хуызӕн.

Фысгӕ та сӕ кӕнӕм дзырдарӕзтмӕ гӕсгӕ, ома, сӕ уидӕгты цы мыр ис, уый нысангӕнӕг дамгъӕтимӕ.

Ацы ӕгъдауӕн ма бацамонӕн ис ӕндӕр хуызы дӕр: дзырд афтӕ аивын, ӕмӕ дыззӕрдыггаг ӕмхъӕлӕсоны фӕстӕ куыд уа хъӕлӕсон кӕнӕ та ӕмхъӕлӕсон: тӕбӕгъы, барувын,ныссагъди ӕмӕ ӕнд.

Ахӕм раиртӕстытӕ скӕныны ӕмӕ ӕппӕт дӕр бамбарын кӕныны фӕстӕ скъоладзаутӕ ахуыргӕнӕджы кастмӕ гӕсгӕ райдайынц фыссын текст.

ӕ) Æмбарынгӕнӕн кӕнӕ орфографион диктант.

Ацы диктанты хуыз аразгӕйӕ фӕйнӕгыл дзардтӕ фыст цӕуынц искӕцы дамгъӕтӕ цухгондӕй.

Скъоладзаутӕ кӕсынц дзырдтӕ, агурынц сын хъӕугӕ дамгъӕтӕ. Стӕй, ахуыргӕнӕджы кастмӕ хъусгӕйӕ, фыссынц текст.

Зӕгъӕм, райсӕм мӕнӕ ахӕм текст:

Нартыл скодта фыд зымӕг. Ныууарыдис залты мит. Иубон ӕрӕмбырд сты се’стыр хӕдзармӕ ӕмӕ уынаффӕ кӕнынц сӕ фосы искӕдӕм фескъӕрыныл. Дзурынц Уырызмӕгмӕ: « Ды бирӕ фӕцыдтӕ балцы, зоныс бӕстӕтӕ иууылдӕр: чи зоны, ахӕм бӕстӕ фехъуыстаис, зымӕг мит кӕм нӕ вӕййы». «Ахӕм бӕстӕ бӕргӕ зонын,- загъта Уырызмӕг, - денджызы был Тары фыртты бӕстӕ. Уым зымӕг кӕрдӕг уӕрагмӕ вӕййы, фӕлӕ зын у уырдӕм фос аскъӕрынмӕ ныфс бахӕссын. Дыууӕ ӕфсымӕры сты уыдон. Сӕ иуӕй куы аирвӕзай, уӕддӕр иннӕмӕй нӕ аирвӕздзынӕ.

Бирӕ фӕдзырдтой, фӕлӕ куы ничи разы кодта, уӕд бауынаффӕ кодтой хӕлттӕ сӕппарын.» (Нарты кадджытӕ)

Дӕргъвӕтин ӕмхъӕлӕсонты растфыссынад ныффидар кӕнынӕн ацы фысгӕ куыстӕн ис саразын дыууӕ хуызы:

а) дзургӕйӕ сбӕрӕг кӕнын, дӕргъвӕтин ӕмхъӕлӕсонтӕ цы дзырдты ис, уыдон.

Радгай скъоладзаутӕ ахуыргӕнӕджы фарстмӕ гӕсгӕ ӕвзарынц хъӕугӕ дзырдты растфыссынад, бӕстон амонынц сӕ иуты-дт цӕмӕн фыссӕм, иннӕты дыууӕ т-йы.

ӕ) дӕргъвӕтин ӕмхъӕлӕсонтимӕ дзырдтӕ фӕйнӕгыл ныффыссын, ӕрмӕст орфограммӕ цухӕй.

б) Уынгӕ диктанты рӕстӕджы скъоладзаутӕ фӕйнӕгыл фыст текстӕн анализ скӕнынц, равзарынц бӕстон хъӕугӕ орфограммӕтӕ, стӕй йӕ уӕд фехал ӕмӕ йӕ ныффыссын кӕнын тетрӕдты.

Кӕнӕ райсӕн ис чиныджы текст, бӕлвырд равзар зӕрдӕхсаинаг орфограммӕтӕ, уый фӕстӕ, чиныг сӕхгӕнгӕйӕ,ахуыргӕнӕджы кастмӕ хъусгӕйӕ, скъоладзаутӕ фыссынц.

Ацы диктанты хуызӕй пайдагӕнӕн ис III –IV кълӕсты.

в) Орфографион-дзырдуатон куыст.

Мадӕлон ӕвзаджы урокты егъау бынат хъуамӕ ахса дзырдуатон – орфографион куыст. Ацы куыст ӕппӕт кълӕсты дӕр арӕзт куы цӕуа, ӕвзаджы урокты азӕй-азмӕ зындӕр ӕмӕ фылдӕргӕнгӕ куы цӕуа, пайда дӕр ӕрмӕст уӕд уыдзӕн.

Растфыссынад бахъуыды кӕнынӕн ӕмӕ ныффидар кӕнынӕн ахъаз уыдзысты:

а) дзырд уӕнггай ӕмӕ ӕнӕхъӕнӕй раст хъӕлӕсыуагӕй каст куы цӕуа;

ӕ) сывӕллӕттӕ кӕрӕдзимӕ хӕстӕг дзырдтӕ кӕрӕдзиуыл куы барой, сӕ иумӕйаг миниуджытӕ ӕмӕ хицӕндзинӕдтӕ сын куы иртасой;

б) дзырдтӕн сӕ растфыссынад ӕмӕ нысаниуӕг дзырдуӕтты куы агурой;

в) скъоладзаутӕ дзырдтӕ сӕхи конд дзырдуӕтты куы фыссой;

г) скъоладзаутӕ уыцы дзырдтӕй дзырдбӕстытӕ кӕнӕ хъуыдыйӕдтӕ куы аразой ӕмӕ сӕ ныхасы пайда кӕныныл куы архайой.

Растфыссынадыл дзургӕйӕ стыр бынат ахсы рӕдыдтытыл куыст. Сбӕлвырдгӕнӕн куыст ныффыссыны фӕстӕ рӕдыдтытыл ӕнцонӕй бакусӕн уыдзӕн, ахуыргӕнӕг лӕмбынӕг классификации куы скӕнӕ, уӕд.

**Бакусӕн ис афтӕ**

Ахуыргӕнӕг текст куы раст кӕна, уӕд йӕхи тексты рӕдыд фӕбӕрӕг кӕндзӕн, цал хатты ӕмбӕла (ома рӕдыд), уал хатты йӕ бахахх кӕн.

ӕнцонӕй хатдзӕг скӕнӕн ис, ӕвзӕр цы ӕрмӕг бамбӕрстой, фылдӕр хъус цавӕр орфограммӕмӕ ӕрдарын хъӕуы, уый.

Бӕстон анализ куы скӕнӕм рӕдыдтытӕн, уӕд ӕрцӕудзыстӕн, зӕгъӕм, мӕнӕ ахӕм хатдзӕгтӕм:

Фылдӕр рӕдыдтытӕ скодтой:

1. ӕмхъӕлӕсон мырты растфыссынады;
2. номдарты бирӕон нымӕцы растфыссынад тасындзӕг кӕнгӕйӕ;
3. мырты дӕргъвӕтиндзинад разӕфтуанты фӕстӕ;
4. дӕргъвӕтин ӕмхъӕлӕсонты растфыссынад.

Æппӕт рӕдыдтытӕ дӕр цӕмӕй ахуыргӕнӕгӕн зындгонд уой, уый тыххӕй скӕнын ӕмбӕлы сӕрмагонд тетрад. Уым алы скъоладзауӕн дӕр лӕвӕрд цӕуы 1-2 сыфы. Уым бӕрӕг кӕны алы фысгӕ куысты хуыз дӕр.

Мӕнӕ ахӕм схемӕмӕ гӕсгӕ

1. Ном, мыггаг.
2. Кӕд фыст ӕрцыд.
3. Фысгӕ куысты хуыз.
4. Цавӕр рӕдыдтытӕ скодта.
5. Сӕрмагонд куыст.

Аст рӕдыдӕй фылдӕр цы куысты ис, уыдон хӕдзармӕ раттын, цӕмӕй сыл бӕстон бакуса скъоладзау.

|  |  |  |  |  |
| --- | --- | --- | --- | --- |
| Мыггаг,ном | 1. Кӕд фыста | 1. Куысты хуыз. | 1. Рӕдыдтытӕ | 1. Сӕрмагонд куыст. |
| Дудиаты Артур | 15.05.2013аз | Диктант | бауагъта | §5,14 |

**Рӕдыдтытыл бакусын**.

Скъоладзаутӕн сӕ тетрӕдтӕ байуарын. Хуыздӕр чи ныффыста, уыдонӕй раппӕлын, иннӕтӕн, сӕ рӕдыдтытыл хорз куы бакусой, уӕд иннӕ хатт хуыздӕр ныффысдзысты.

Ахуыргӕнӕг фӕрсы скъоладзауты, цы рӕдыдтытӕ ӕруагътой, уыцы раиртӕстытӕй. Йӕхи классификацимӕ гӕсгӕ нымайы темӕтӕ, рӕдыд кӕд скодтой. Дзырдтӕ равзарын сӕ арӕзтмӕ гӕсгӕ, хъуыдыйӕдтӕ дӕр ӕрхъуыды кӕнын.

Афтӕ равзарын ӕппӕт рӕдыдтытӕ дӕр схемӕмӕ гӕсгӕ:

1. Фонетикон рӕдыдтытӕ.
2. Морфологон рӕдыдтытӕ.
3. Синтаксикон рӕдыдтытӕ.

Ахӕм бӕлвырд куыст хъуамӕ цӕуа дзырдарӕзтыл ӕмӕ растфыссынадыл алы урочы дӕр. Æмӕ уӕд ахуыргӕнӕджы куыст дзӕгъӕлы нӕ фӕуыдзӕн.

Фӕлӕ ӕппӕты хуыздӕр та у, махмӕ гӕсгӕ, скъоладзауты чингуытӕ, газеттӕ кӕсыныл фӕцалх кӕнын. Уый ма ахъаз у сӕ дзырдуат хъӕздыгдӕр кӕнынӕн дӕр.